Prokureur in hof oor 'bedrog' van R30 miljoen | Maroela Media
'n Vooraanstaande prokureur van die Oos-Kaap het Vrydag in die Mthatha-landdroshof verskyn op aanklag van bedrog.
Zuko Nonxuba (46) is borgtog van R80 000 toegestaan nadat hy Woensdag deur die Valke by 'n plaaslike hotel vasgetrek is.
Brig. Hangwani Mulaudzi, woordvoerder van die Valke, sê 'n lasbrief vir Nonxuba se inhegtenisneming is uitgereik ná bewerings dat hy vervalste eise aan die departement van gesondheid voorgelê het. Dié eise was glo ter waarde van R30 miljoen.
Daar word beweer dat Nonxuba in 2013 en 2016 namens kliënte buitensporige geldbedrae by die departement geëis het. Hy het beweer dat dié kliënte, almal ma's, se kinders kwansuis ernstige beserings opgedoen het weens hospitaalpersoneel se oënskynlike nalatigheid, verduidelik Mulaudzi.
Die saak is by die Valke aangemeld waarna 'n ondersoek getoon het dat dié eise vals was.
'n Ondersoek is gedoen om Nonxuba se betrokkenheid by eise van dié aard landwyd vas te stel.
Die saak is uitgestel tot 25 Maart hangende verdere ondersoek.
R80 000 borgtog??? Goeie aarde
R30 miljoen se bedrog, maar net R80 000 se borgtog word geëis… En sekere moordenaars betaal R500 borgtog. Wat 'n grap.
Asb mense en ek skryf eerste ding "tong in die kies" sodat niemand nou weer weghardloop met die storie nie. Mense reken mos mens kan nie in die hemel van jou vrou skei nie – rede? Omdat daar geen prokureur is om die admin rondom dit te doen nie :)
Ek wens ek kon n gesig op gesit het. Nou moet ek maar skryf wat lag wat n grap. Hierdie land is so deur mekaar.